Laserhäirintä on vaarallisinta, kun lentokone on nousemassa tai laskeutumassa.

Laserhäirintä on vaarallisinta, kun lentokone on nousemassa tai laskeutumassa. Kare Lehtonen / Yle

Lentäjäliitto arvioi, että suurimman vaaran aiheuttaa, jos koneen lentäjiä häiritään nousun tai laskun aikana. Häirintätapausten määrä on kasvussa.

Mistä on kyse? Helsingistä Vaasaan matkalla ollutta Norra-yhtiön konetta osoiteltiin laservalolla maanantaina illalla.

Osoittelupaikka oli tien varsi Pirkanmaan ja Satakunnan rajamailla Karvian ja Parkanon seudulla.

Lentäjäliitto pitää tapausta harvinaisena, sillä kone lensi kuuden kilometrin korkeudessa.

Maanantaina tapahtunut korkealla lentäneen lentokoneen häirintä laservalolla on poikkeuksellista.

Helsingistä Vaasaan lentäneen Norra-lentoyhtiön koneen pilotteja häirittiin kuuden kilometrin korkeuteen osoitetulla laserilla Satakunnan ja Pirkanmaan rajamailla. Lentäjäliiton turvatoimikunnan puheenjohtaja Petri Pitkänen sanoo, että ei muista vastaavaa tapausta.

– Lentokenttää lähestyvien koneiden osoittelua tapahtuu Suomessakin kuukausittain kymmeniä kertoja. Ne ovat lähtökohtaisesti vakavampia paikkoja. Tapaukset eivät ole vähenemään päin, Pitkänen sanoo.

Laiton laser?

Turvatoimikunnan puheenjohtaja arvioi, että tavallisella laserosoittimella ei yllä kuuden kilometrin korkeuteen, vaikka lasersäde eteneekin hyvin ilmassa.

– Jos säde on näkynyt kuuden kilometrin korkeuteen, puhutaan tehokkaammasta laserista. Niitä voi tilata netistä ulkomailta, tosin ei välttämättä laillista laitetta, Pitkänen sanoo.

Lentokenttää lähestyvien koneiden osoittelua tapahtuu Suomessakin kuukausittain kymmeniä kertoja. Lentäjäliiton turvatoimikunnan pj. Petri Pitkänen

Suurin riski lähellä maata

Turvatoimikunnan puheenjohtaja Petri Pitkänen pitää tapausta tuomittavana. Hän kuitenkin muistuttaa, että suurin vaara lentoturvallisuudelle aiheutuu, jos kone on laskeutumassa tai nousemassa.

– Lentäjä saattaa sokaistua. Pahimmillaan lasersäde aiheuttaa silmävaurioita. Mitä alempana kone on, sitä riskaabelimpaa häirintä on, Pitkänen sanoo.

Matkustajakoneissa on kaksi lentäjää, joten normaalitilanteessa kone saadaan turvallisesti alas, vaikka toinen lentäjistä sokaistuisi.

Poliisi kaipaa vihjeitä

Laserhäiriköitä saadaan harvoin kiinni, joten tekijöiden motiiveista on vähän tietoa. Petri Pitkänen arvioi, että useimmiten kyse on ajattelemattomuudesta.

Poliisi pyytää vihjeitä maanantai-illan tapauksesta. Laserilla osoittelu tapahtui todennäköisesti Karvian ja Parkanon rajaseudulla pysäköitynä olleesta henkilöautosta. Tapahtumapaikka on arvion mukaan valtatie 3, valtatie 23 tai seututie 274.

Vaasaan matkalla olleessa potkuriturbiinikoneessa oli 31 matkustajaa ja neljä miehistön jäsentä. Laservalo havaittiin koneen ohjaamosta.